NSFAS-student van diefstal aangeklaŉ Foto van ŉ strokie wat wyd op sosiale media gedeel word wat ŉ balans van meer as R13 miljoen na bewering in die student se rekening toon. Foto: Twitter ŉ Saak van diefstal is by ŉ polisiestasie in Oos-Londen oopgemaak in verband met die oorbetaling van R14,1 miljoen aan ŉ student van die Walter Sisulu-universiteit. Brig. Marinda Mills, woordvoerder van die polisie, het gesê IntelliMali-beamptes het Dinsdag ŉ klag van diefstal aanhangig gemaak. IntelliMali is die diensverskaffer wat die toekenning van fondse by Walter Sisulu-universiteit bestuur namens die nasionale finansiële hulpskema vir studente (NSFAS). “Die saak is toegeken aan ŉ ervare ondersoekbeampte en die standaard ondersoekprosedures sal nou gevolg word,” het Mills bygevoeg. Die geld is in Junie aan die student oorbetaal. Die student, wat glo slegs R1 400 moes ontvang het, voer aan sy het die transaksie aangemeld, maar niemand het haar gehelp om dit reg te stel nie. Sy het na bewering ongeveer R800 000 van die geld gebruik voor die fout uiteindelik verlede maand opgemerk is. Die departement van hoër onderwys en opleiding het gesê die fout, na bewering deur ŉ diensverskaffer by die universiteit, het gebeur tydens ŉ betaling aan 3 500 studente by die instansie. Die fout is eers opgemerk nadat ŉ strokie van die banksaldo deur ŉ vriend van die student gepubliseer is.